የሦስት ፓርቲዎች ጥምረት የህዳሴ ግድቡ የመካከለኛው ምሥራቅ ችግር መፍቻ መሆን የለበትም አለ
የኢትዮጵያውያን ዴሞክራሲያዊ ፓርቲ (ኢዴፓ)፣ ኅብር ኢትዮጵያ ዴሞክራሲያዊ ፓርቲ (ኅብር ኢትዮጵያ) እና የኢትዮጵያ አገር አቀፍ ንቅናቄ (ኢሃን) የመሠረቱት አብሮነት ለኢትዮጵያ ፌዴራላዊ አንድነት (አብሮነት) የተባለው ጥምረት የህዳሴ ግድቡ የመካከለኛው ምሥራቅ ችግር መፍቻ መሆን የለበትም አለ፡፡ አብሮነት ጥር 30 ቀን 2012 ዓ.ም. ባወጣው መግለጫ ከህዳሴ ግድቡ ድርድር ጀርባ ያሉት አገሮችና ተቋማት በሙሉ ከኢትዮጵያ ይልቅ ለግብፅ ወዳጅ ናቸው ብሎ፣ ድርድሩን ለመካከለኛው ምሥራቅ ችግር መፍቻነት ሊጠቀሙት እንደሚፈልጉ አስታውቋል፡፡ በህዳሴ ግድቡ ላይ አሜሪካና በአሜሪካን የሚመሩ የገንዘብ ተቋማት ኢትዮጵያና ግብፅን የሚያደራድሩበት ምክንያት ከራሳቸው ጥቅም ጋር የተያያዘ መሆኑን የሚገልጹት፣ የኢዴፓ ብሔራዊ ምክር ቤት አባል አቶ ልደቱ አያሌው ናቸው፡፡ አሜሪካ በአካባቢው ላይ ያላት ፍላጎት ከእስራኤል ጋር የሚያያዝ መሆኑን የሚገልጹት አቶ ልደቱ፣ ግብፅ ደግሞ እስራኤል ከዓረብ አገሮች ጋር የሚኖራትን የኃይል ሚዛን የምታስጠብቅ መሆኗን ይናገራሉ፡፡ ‹‹ግብፆች የህዳሴው ድርድር ከአፍሪካ ማዕቀፍ ወጥቶ በአሜሪካኖች እንዲደረግ የፈለጉት ይህንን አስበው ነው፤›› ያሉት አቶ ልደቱ፣ እስራኤልና አሜሪካም ሆኑ ሌሎች የዓረብ አገሮች በመካከለኛው ምሥራቅ ያላቸውን የኃይል ሚዛን ለማስጠበቅ ሲሉ ግብፅን በድርድሩ በመደገፍ እየተጠቀሙበት ነው ብለዋል፡፡ የዓባይ ጉዳይ በድርድር መደረጉ ትክክለኛ አካሄድ ቢሆንም ድርድሩን የሚመሩት ወገኖች ነፃና ሚዛናዊ መሆን አለባቸው ያሉት አቶ ልደቱ፣ የህዳሴው ድርድር አፍሪካዊ ጉዳይ እንደ መሆኑ መጠን በአፍሪካ ውስጥ ያሉ አገሮችና አፍሪካዊ ተቋማት ሊመሩት ይገባል ብለዋል፡፡ አብሮነት ባወጣው መግለጫ ድርድሩ መጀመሪያውኑ ከአፍሪካ  ማዕቀፍ ወጥቶ ሩቅና ገለልተኛ ባልሆኑ ኃይሎች አደራዳሪነት እንዲካሄድ ስምምነት መደረሱ፣ ትልቅ ታሪካዊ ስህተት ነው ብሎ እንደሚያምን ገልጿል፡፡ ድርድሩም በዋናነት የኢትዮጵያን፣ የግብፅንና የሱዳንን ችግር መፍቻ እንጂ የመካከለኛው ምሥራቅ ችግር መፍቻ መሆን እንደሌለበት አቶ ልደቱ አሳስበዋል፡፡ መጀመርያ አካባቢ አሜሪካ በድርድሩ ያላት ቦታ የታዛቢነት ነው ቢባልም፣ እየቆየ የሚወጣው መረጃ ግን ዋና አደራዳሪ መሆኗን የሚጠቁም ነው ያሉት አቶ ልደቱ፣ ድርድሩ በጣም በፈጠነ አካሄድ መሄዱ ሥጋት እንዳጫረባቸው ገልጸዋል፡፡ ‹‹እንዲህ ዓይነት ወሳኝ ድርድር ጊዜ ተወስዶበትና ባለሙያዎችም በሚገባ መክረውበት መደረግ ሲገባው፣ በሩጫ መካሄዱ ምዕራባውያን የደሃ አገሮችን እጅ ጠምዝዘው የራሳቸውን ፍላጎት ለመጫን የሚደረግበት አካሄድ ነው፤›› ብለዋል፡፡ አሁን በአሜሪካ አደራዳሪነት የሚደረገው የሦስቱ አገሮች ድርድር ላልተወሰነ ጊዜ እንዲራዘም የጠየቀው አብሮነት፣ የጉዳዩ ባለቤት የሆነው የኢትዮጵያ ሕዝብ ጉዳዩን በትኩረት እንዲከታተልና ስምምነቱ በጥድፊያ እንዳይፈረም በመንግሥት ላይ ተፅዕኖ እንዲፈጥር ጠይቋል፡፡ ወደፊትም በቂ የውይይት መድረክ በመፍጠር ከተለያዩ ባለድርሻ አካላት፣ ከሕዝብና ከአፍሪካ ወዳጅ አገሮች ጋር ጭምር ግልጽ ውይይትና ምክክር እንዲካሄድ ጠይቋል፡፡ 